钦定古今图书集成/明伦汇编/氏族典/第105卷 > 《廖用贤尚友录》 > 裴延儁
## 钦定古今图书集成/明伦汇编/氏族典/第105卷 > 《廖用贤尚友录》 > 裴延儁

按《魏书裴延儁传》：“延儁字平子，河东闻喜人，魏冀州
刺史徽之八世孙。少偏孤，事后母以孝闻。涉猎坟史，
颇有才笔。举秀才，射策高第，除著作佐郎，迁尚书仪
曹郎，转殿中郎、太子洗马，又领本邑中正及太子友。
太子恂废，以宫官例免。顷之，除太尉掾，兼太子中舍
人。世宗初，为散骑侍郎，寻除雍州平西府长史，加建”
威将军，入为中书侍郎。时世宗专心释典，不事坟籍，
延儁上疏谏。后除司州别驾，加镇远将军，兼太子中
庶子，寻即正，加冠军将军。肃宗初，迁散骑常侍，监起
居注，加前将军，又加平西将军，除廷尉卿，转平北将
军、幽州刺史。礼教大行，民歌谣之。在州五年，考绩为
天下最。继母随延儁在蓟，时遇重患，延儁启求侍母
还京疗治。至都未几，拜太常卿。时汾州山胡恃险，寇
窃正平、平阳二郡，以延儁兼尚书，为西北道行台，节
度讨胡诸军。寻遇疾，敕还。三鸦群蛮寇掠不已，车驾
欲亲征之，延儁乃于病中上疏谏诤。寻除七兵尚书、
安南将军，徙殿中尚书，加中军将军，转散骑常侍、中
书令、御史中尉。又以本官兼侍中、吏部尚书。庄帝初，
于河阴遇害。赠都督《雍岐豳》三州诸军事、仪同三司、
本将军、雍州刺史。